Решение на Съда (трети състав) от 7 март 2024 г. (преюдициално запитване от Corte suprema di cassazione - Италия) – Feudi di San Gregorio Aziende Agricole SpA/Agenzia delle Entrate
(Дело C-341/221, Feudi di San Gregorio Aziende Agricole)
„Преюдициално запитване — Данъчни въпроси — Обща система на данъка върху добавената стойност (ДДС) — Директива 2006/112/ЕО — Право на приспадане на ДДС — Понятие за данъчнозадължено лице — Принцип на данъчна неутралност — Принцип на пропорционалност — Неоперативно дружество — Национална правна уредба, която не допуска приспадането, възстановяването или прихващането на платения по получени доставки ДДС)
Език на производството: италиански
Запитваща юрисдикция
Corte suprema di cassazione
Страни в главното производство
Касатор: Feudi di San Gregorio Aziende Agricole SpA
Ответник: Agenzia delle Entrate
Диспозитив
Член 9, параграф 1 от Директива 2006/112/ЕО на Съвета от 28 ноември 2006 година относно общата система на данъка върху добавената стойност трябва да се тълкува в смисъл, че не може да води до лишаването от качеството на данъчнозадължено лице по данъка върху добавената стойност (ДДС) на лице, което през даден данъчен период извършва облагаеми с ДДС сделки, чиято икономическа стойност не достига определения от национално законодателство праг, съответстващ на приходите, които разумно могат да се очакват от активите, с които разполага това лице.
Член 167 от Директива 2006/112, както и принципите на неутралност на ДДС и на пропорционалност трябва да се тълкуват в смисъл, че не допускат национално законодателство, съгласно което данъчнозадълженото лице е лишено от правото на приспадане на платения по получени доставки ДДС поради стойността на извършените от него облагаеми с ДДС сделки, която се счита за недостатъчна.
____________
1     ОВ C 303, 8.8.2022 г.